হামাসকে কালো তালিকা থেকে বাদ দিন: ইইউ আইনজীবী
প্রকাশ : ২৩ সেপ্টেম্বর ২০১৬, ১০:২১:৫৬
ইউরোপীয় ইউনিয়নের (ইইউ) কালো তালিকা থেকে ফিলিস্তিনের ইসলামি প্রতিরোধ আন্দোলন হামাসকে বাদ দেয়ার দাবি জানিয়েছেন জোটটির আইনজীবী এলনোর শার্পস্টোন। বৃহস্পতিবার তিনি এ আবেদন জানান।
সেইসঙ্গে শ্রীলঙ্কার লিবারেশন টাইগার্স অব তামিল ইলাম বা এলটিটিই’কে ইইউ’র সন্ত্রাসী তালিকা থেকে বাদ দেয়ারও আহ্বান জানান ইউরোপীয় ইউনিয়নের কোর্ট অব জাস্টিসের অ্যাডভোকেট জেনারেল শার্পস্টোন।
তিনি বলেন, হামাসের বিরুদ্ধে কথিত সন্ত্রাসে জড়িত থাকার শক্ত কোনো প্রমাণ নেই। কালো তালিকায় রাখার জন্য ইইউ উপযুক্ত কর্তৃপক্ষ ছাড়া পত্র-পত্রিকায় প্রকাশিত নিবন্ধ ও ইন্টারনেটের তথ্যের ওপর নির্ভর করতে পারে না।
উল্লেখ্য, সন্ত্রাসবাদবিরোধী আইন ২০০১’র আওতায় হামাস এবং এলটিটিই’র ওপর ভ্রমণ নিষেধাজ্ঞা আরোপ করে ইইউ। এসব গোষ্ঠীর সম্পদ জব্দেরও নির্দেশনা দেয়া হয়। তবে ২০১৪ সালে জেনারেল কোর্ট অব ইউরোপিয়ান ইউনিয়ন এ দুটি সংগঠনকে কালো তালিকা থেকে বাদ দেয়ার নির্দেশ দেয়। আদালতের এ নির্দেশ চ্যালেঞ্জ করে দ্যা কাউন্সিল অব ইইউ আদালতে আবেদন করে। সূত্র: ওয়াল স্ট্রিট জার্নাল